CELEX: 32009D0300
Language: el
Date: 2009-03-12 00:00:00
Title: 2009/300/ΕΚ: Απόφαση της Επιτροπής, της 12ης Μαρτίου 2009 , περί καθορισμού των αναθεωρημένων οικολογικών κριτηρίων για την απονομή του κοινοτικού οικολογικού σήματος σε τηλεοπτικούς δέκτες [κοινοποιηθείσα υπό τον αριθμό Ε(2009) 1830] (Κείμενο που παρουσιάζει ενδιαφέρον για τον ΕΟΧ)

28.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 82/3
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 12ης Μαρτίου 2009
   περί καθορισμού των αναθεωρημένων οικολογικών κριτηρίων για την απονομή του κοινοτικού οικολογικού σήματος σε τηλεοπτικούς δέκτες
   [κοινοποιηθείσα υπό τον αριθμό Ε(2009) 1830]
   (Κείμενο που παρουσιάζει ενδιαφέρον για τον ΕΟΧ)
   (2009/300/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1980/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, περί αναθεωρημένου κοινοτικού συστήματος απονομής οικολογικού σήματος (1), και ιδίως το άρθρο 6 παράγραφος 1 δεύτερο εδάφιο,
   Μετά από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΚ) αριθ. 1980/2000, το κοινοτικό οικολογικό σήμα είναι δυνατό να απονέμεται σε προϊόντα τα οποία διαθέτουν χαρακτηριστικά που τους επιτρέπουν να συμβάλλουν ουσιαστικά στη βελτίωση καθοριστικών περιβαλλοντικών παραμέτρων.
            
         
               (2)
            
            
               Ο κανονισμός (ΕΚ) αριθ. 1980/2000 προβλέπει τον καθορισμό ειδικών κριτηρίων απονομής του οικολογικού σήματος ανά κατηγορία προϊόντων, με βάση τα κριτήρια που καταρτίζει το Συμβούλιο Οικολογικής Σήμανσης της Ευρωπαϊκής Ένωσης.
            
         
               (3)
            
            
               Στον κανονισμό προβλέπεται επίσης ότι η αναθεώρηση των κριτηρίων απονομής του οικολογικού σήματος, καθώς και των απαιτήσεων εκτίμησης και εξακρίβωσης που αφορούν τα κριτήρια αυτά, διενεργείται εγκαίρως και, πάντως, πριν λήξει η περίοδος ισχύος των κριτηρίων που έχουν καθοριστεί για κάθε κατηγορία προϊόντων.
            
         
               (4)
            
            
               Κατ’ εφαρμογή του κανονισμού (ΕΚ) αριθ. 1980/2000, διενεργήθηκε εγκαίρως αναθεώρηση των κριτηρίων απονομής του οικολογικού σήματος, καθώς και των σχετικών απαιτήσεων εκτίμησης και εξακρίβωσης, που καθορίστηκαν με την απόφαση 2002/255/ΕΚ της Επιτροπής, της 25ης Μαρτίου 2002, για τη θέσπιση οικολογικών κριτηρίων απονομής του κοινοτικού οικολογικού σήματος σε τηλεοπτικούς δέκτες (2).
            
         
               (5)
            
            
               Με βάση την αναθεώρηση αυτή, ενδείκνυται να καθοριστούν νέα οικολογικά κριτήρια για να ληφθούν υπόψη οι εξελίξεις της επιστήμης και της αγοράς.
            
         
               (6)
            
            
               Επιπλέον, ενδείκνυται να τροποποιηθεί ο ορισμός της κατηγορίας προϊόντων που διατυπώνεται στην απόφαση αυτή για να ληφθούν υπόψη οι νέες τεχνολογίες.
            
         
               (7)
            
            
               Για λόγους σαφήνειας, πρέπει, κατά συνέπεια, να αντικατασταθεί η απόφαση 2002/255/ΕΚ. Η απόφαση αυτή πρέπει να αντικατασταθεί από την 1η Νοεμβρίου 2009, δεδομένου ότι η ισχύς των οικολογικών κριτηρίων που ορίζει έχει παραταθεί μέχρι την 31η Οκτωβρίου 2009.
            
         
               (8)
            
            
               Τα οικολογικά κριτήρια και οι σχετικές απαιτήσεις εκτίμησης και εξακρίβωσης πρέπει να ισχύουν μέχρι την 31η Οκτωβρίου 2013.
            
         
               (9)
            
            
               Τα μέτρα που προβλέπονται από την παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 17 του κανονισμού (ΕΚ) αριθ. 1980/2000,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η κατηγορία προϊόντων «τηλεοπτικοί δέκτες» περιλαμβάνει:
   
      «Κάθε ηλεκτρονική συσκευή τροφοδοτούμενη από το ηλεκτρικό δίκτυο, της οποίας ο σκοπός και η λειτουργία είναι πρωτίστως να λαμβάνει, να αποκωδικοποιεί και να προβάλλει ραδιοτηλεοπτικά σήματα.»
   
   Άρθρο 2
   Για να απονεμηθεί το κοινοτικό οικολογικό σήμα σε τηλεοπτικό δέκτη με βάση τον κανονισμό (ΕΚ) αριθ. 1980/2000, ο τηλεοπτικός δέκτης πρέπει να υπάγεται στην κατηγορία προϊόντων «τηλεοπτικοί δέκτες» και να πληροί τα οικολογικά κριτήρια που καθορίζονται στο παράρτημα της παρούσας απόφασης.
   Άρθρο 3
   Τα οικολογικά κριτήρια για την κατηγορία προϊόντων «τηλεοπτικοί δέκτες» και οι σχετικές απαιτήσεις εκτίμησης και εξακρίβωσης ισχύουν μέχρι την 31η Οκτωβρίου 2013.
   Άρθρο 4
   Για διοικητικούς σκοπούς, η κατηγορία προϊόντων «τηλεοπτικοί δέκτες» λαμβάνει τον κωδικό αριθμό «022».
   Άρθρο 5
   Η απόφαση 2002/255/ΕΚ καταργείται.
   Άρθρο 6
   Η παρούσα απόφαση ισχύει από την 1η Νοεμβρίου 2009.
   Άρθρο 7
   Η παρούσα απόφαση απευθύνεται στα κράτη μέλη.
   
      Βρυξέλλες, 12 Μαρτίου 2009.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  ΕΕ L 237 της 21.9.2000, σ. 1.
   
      (2)  ΕΕ L 87 της 4.4.2002, σ. 53.
   
      ΠΑΡΑΡΤΗΜΑ
      ΠΛΑΙΣΙΟ
      Σκοποί των κριτηρίων
      Το κοινοτικό οικολογικό σήμα απονέμεται σε τηλεοπτικούς δέκτες που πληρούν τα κριτήρια του παρόντος παραρτήματος, τα οποία αποσκοπούν να προωθήσουν:
      
                  —
               
               
                  τον περιορισμό των περιβαλλοντικών βλαβών ή κινδύνων που σχετίζονται με τη χρήση ενέργειας (υπερθέρμανση του πλανήτη, εκπομπές όξινων ρύπων, εξάντληση μη ανανεώσιμων ενεργειακών πόρων), μειώνοντας την κατανάλωση ενέργειας,
               
            
                  —
               
               
                  τον περιορισμό των περιβαλλοντικών βλαβών που σχετίζονται με τη χρήση φυσικών πόρων,
               
            
                  —
               
               
                  τον περιορισμό των περιβαλλοντικών βλαβών που σχετίζονται με τη χρήση επικίνδυνων ουσιών, μειώνοντας τη χρήση αυτών των ουσιών.
               
            Επιπλέον, με τα κριτήρια ενθαρρύνεται η εφαρμογή της βέλτιστης πρακτικής (άριστη περιβαλλοντική χρήση) και ενισχύεται η περιβαλλοντική ευαισθητοποίηση των καταναλωτών.
      Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS (κοινοτικό σύστημα οικολογικής διαχείρισης και ελέγχου) ή το πρότυπο ΕΝ ISO 14001, κατά την αξιολόγηση των αιτήσεων και την παρακολούθηση της συμμόρφωσης προς τα κριτήρια που ορίζονται στο παρόν παράρτημα (σημείωση: δεν απαιτείται η εφαρμογή των εν λόγω συστημάτων διαχείρισης).
      Απαιτήσεις εκτίμησης και εξακρίβωσης
      Οι συγκεκριμένες απαιτήσεις εκτίμησης και εξακρίβωσης παρατίθενται στην περιγραφή κάθε κριτηρίου.
      Όπου είναι δυνατόν, οι δοκιμές πρέπει να εκτελούνται από κατάλληλα διαπιστευμένα εργαστήρια ή εργαστήρια που πληρούν τις απαιτήσεις του προτύπου EN ISO 17025 και είναι ικανά να εκτελούν τις σχετικές δοκιμές.
      Όπου ενδείκνυται, οι αρμόδιοι φορείς δύνανται να απαιτούν την υποβολή δικαιολογητικών και να διενεργούν ανεξάρτητες εξακριβώσεις.
      Συνιστάται στους αρμόδιους φορείς να λαμβάνουν υπόψη την εφαρμογή αναγνωρισμένων συστημάτων περιβαλλοντικής διαχείρισης, όπως το EMAS ή το πρότυπο ISO 14001, κατά την αξιολόγηση των αιτήσεων και την παρακολούθηση της συμμόρφωσης προς τα κριτήρια (σημείωση: δεν απαιτείται η εφαρμογή των εν λόγω συστημάτων διαχείρισης).
      ΚΡΙΤΗΡΙΑ
      1.   Εξοικονόμηση ενέργειας
      α)   Παθητική κατάσταση αναμονής
      
                  i)
               
               
                  Η κατανάλωση του τηλεοπτικού δέκτη σε παθητική κατάσταση αναμονής είναι ≤ 0,30 W, εκτός εάν πληρούται ο όρος που προβλέπεται στο σημείο ii.
               
            
                  ii)
               
               
                  Για τηλεοπτικούς δέκτες με ευδιάκριτο διακόπτη ισχύος, έτσι ώστε η ενεργειακή κατανάλωση του τηλεοπτικού δέκτη να είναι < 0,01 W όταν ο διακόπτης ισχύος βρίσκεται στη θέση «εκτός» (off), η ενεργειακή κατανάλωση του τηλεοπτικού δέκτη σε παθητική κατάσταση αναμονής είναι ≤ 0,50 W.
               
            β)   Μέγιστη ενεργειακή κατανάλωση
      Η ενεργειακή κατανάλωση των τηλεοπτικών δεκτών σε κατάσταση λειτουργίας (on) είναι ≤ 200 W.
      γ)   Ενεργειακή απόδοση
      Μέχρι την 31η Δεκεμβρίου 2010, η κατανάλωση ρεύματος σε κατάσταση λειτουργίας των τηλεοπτικών δεκτών οι οποίοι διατίθενται στην αγορά με οικολογικό σήμα είναι κατ’ ανώτατο όριο 0,64 · (20 W + A · 4,3224 W/dm2).
      Από την 1η Ιανουαρίου 2011 μέχρι την 31η Δεκεμβρίου 2012, η κατανάλωση ρεύματος σε κατάσταση λειτουργίας των τηλεοπτικών δεκτών οι οποίοι διατίθενται στην αγορά με οικολογικό σήμα είναι κατ’ ανώτατο όριο 0,51 · (20 W + A · 4,3224 W/dm2).
      Από την 1η Ιανουαρίου 2013, η κατανάλωση ρεύματος σε κατάσταση λειτουργίας των τηλεοπτικών δεκτών οι οποίοι διατίθενται στην αγορά με οικολογικό σήμα είναι κατ’ ανώτατο όριο 0,41 · (20 W + A · 4,3224 W/dm2).
      Α είναι η ορατή επιφάνεια της οθόνης (1), εκφραζόμενη σε dm2.
      
         Εκτίμηση και εξακρίβωση [στοιχεία α) έως γ)]: Σε τηλεοπτικό δέκτη όπως παραδίδεται στον πελάτη διενεργείται δοκιμή για να διαπιστωθεί η κατανάλωση ρεύματος σε κατάσταση λειτουργίας, σύμφωνα με το αναθεωρημένο πρότυπο IEC 62087, χρησιμοποιώντας το δυναμικό βιντεοσήμα ευρυεκπομπής («Μέθοδοι μέτρησης της κατανάλωσης ρεύματος ακουστικού, οπτικού και συναφούς εξοπλισμού»). Εάν κατά την πρώτη εκκίνηση του τηλεοπτικού δέκτη εμφανίζεται επιβεβλημένος κατάλογος επιλογών (μενού), η προτερόθετη ρύθμιση πρέπει να είναι αυτή που συνιστά ο κατασκευαστής για τη συνήθη οικιακή χρήση. Ο αιτών παρέχει στον αρμόδιο φορέα απονομής του σήματος έκθεση δοκιμών, βάσει των οποίων αποδεικνύεται ότι ο τηλεοπτικός δέκτης τηρεί τις απαιτήσεις που ορίζονται στα στοιχεία α) έως γ).
      Για την τήρηση των όρων του στοιχείου α) σημείο ii), ο αιτών δηλώνει ότι ο τηλεοπτικός δέκτης πληροί την απαίτηση και παρέχει φωτογραφίες που τεκμηριώνουν την ύπαρξη διακόπτη ισχύος.
      Για την εκπλήρωση των απαιτήσεων του στοιχείου γ), ο αιτών αποδεικνύει ότι κάθε τηλεοπτικός δέκτης του που φέρει το οικολογικό σήμα, κατά την πρώτη κυκλοφορία του στην αγορά μετά τις ημερομηνίες που αντιστοιχούν στο κριτήριο, θα πληροί το σχετικό κριτήριο για την ενεργειακή απόδοση. Εάν δεν είναι δυνατόν να αποδειχθεί αυτό, ο αρμόδιος φορέας εκδίδει την άδεια οικολογικού σήματος μόνο για την περίοδο για την οποία μπορεί να αποδειχθεί η συμμόρφωση με το εν λόγω κριτήριο.
      2.   Περιεκτικότητα του λαμπτήρων φθορισμού σε υδράργυρο
      Η συνολική ποσότητα υδραργύρου (Hg) που περιέχουν όλες οι λυχνίες μιας οθόνης δεν υπερβαίνει τα 75 mg για οθόνες με ορατή διαγώνιο οθόνης έως και 40 ίντσες (101 cm).
      Η συνολική ποσότητα υδραργύρου (Hg) που περιέχουν όλες οι λυχνίες μιας οθόνης δεν υπερβαίνει τα 99 mg για οθόνες με ορατή διαγώνιο οθόνης μεγαλύτερη από 40 ίντσες (101 cm).
      
         Εκτίμηση και εξακρίβωση: O αιτών καταθέτει υπογεγραμμένη δήλωση με την οποία βεβαιώνει ότι οι τηλεοπτικοί δέκτες του πληρούν τις εν λόγω απαιτήσεις. Συμπεριλαμβάνει τεκμηρίωση από τους προμηθευτές σχετικά με το πλήθος των λυχνιών που χρησιμοποιούνται και τη συνολική περιεκτικότητά τους σε υδράργυρο.
      3.   Παράταση διάρκειας ζωής
      Ο κατασκευαστής παρέχει διετή τουλάχιστον εγγύηση λειτουργίας του τηλεοπτικού δέκτη. Η εγγύηση ισχύει από την ημέρα παράδοσης στον πελάτη.
      Εξασφαλίζεται η διαθεσιμότητα συμβατών ανταλλακτικών για τα ηλεκτρονικά μέρη για επτά έτη από την παύση της παραγωγής.
      
         Εκτίμηση και εξακρίβωση: O αιτών δηλώνει τη συμμόρφωση του προϊόντος με αυτές τις απαιτήσεις.
      4.   Σχεδιασμός για αποσυναρμολόγηση
      Ο κατασκευαστής αποδεικνύει ότι ο τηλεοπτικός δέκτης είναι δυνατόν να αποσυναρμολογηθεί εύκολα από επαγγελματίες ανακυκλωτές με τη χρήση των εργαλείων που κατά κανόνα διαθέτουν, προκειμένου:
      
                  —
               
               
                  να επιδιορθωθούν ή να αντικατασταθούν φθαρμένα μέρη,
               
            
                  —
               
               
                  να αναβαθμιστούν παλαιά ή πεπαλαιωμένα μέρη, και
               
            
                  —
               
               
                  να διαχωριστούν μέρη και υλικά με απώτερο σκοπό την τελική ανακύκλωσή τους.
               
            Για να διευκολύνεται η αποσυναρμολόγηση:
      
                  —
               
               
                  τα μέσα στερέωσης εντός του τηλεοπτικού δέκτη, π.χ. βίδες, κουμπωτές συνδέσεις (κλιπ), επιτρέπουν την αποσυναρμολόγησή του, ιδίως δε των μερών που περιέχουν επικίνδυνες ουσίες,
               
            
                  —
               
               
                  τα πλαστικά μέρη αποτελούνται από ένα μόνο πολυμερές ή από συμβατά πολυμερή για ανακύκλωση και φέρουν τη σχετική σήμανση κατά ISO 11469 εφόσον η μάζα τους είναι μεγαλύτερη από 25 g,
               
            
                  —
               
               
                  δεν χρησιμοποιούνται μη αφαιρετά μεταλλικά ένθετα,
               
            
                  —
               
               
                  συγκεντρώνονται δεδομένα σχετικά με το είδος και την ποσότητα των επικινδύνων ουσιών του τηλεοπτικού δέκτη, σύμφωνα με την οδηγία 2006/121/ΕΚ (2) του Συμβουλίου και το παγκοσμίως εναρμονισμένο σύστημα ταξινόμησης και επισήμανσης των χημικών ουσιών (GHS).
               
            
         Εκτίμηση και εξακρίβωση: Με την αίτηση συνυποβάλλεται έκθεση δοκιμής όπου αναλύεται λεπτομερώς η αποσυναρμολόγηση του τηλεοπτικού δέκτη. Η έκθεση περιλαμβάνει παραβολική απεικόνιση του τηλεοπτικού δέκτη όπου εμφαίνονται τα κύρια κατασκευαστικά στοιχεία καθώς και τυχόν επικίνδυνες ουσίες που αυτά περιέχουν. Η έκθεση επιτρέπεται να είναι γραπτή ή σε οπτικοακουστική μορφή. Οι πληροφορίες σχετικά με τις επικίνδυνες ουσίες παρέχονται στον αρμόδιο φορέα που απονέμει το οικολογικό σήμα υπό μορφή καταλόγου υλικών, όπου αναφέρεται ο τύπος, η χρησιμοποιηθείσα ποσότητα και η θέση των υλικών.
      5.   Βαρέα μέταλλα και επιβραδυντικά φλόγας
      
                  α)
               
               
                  Δεν χρησιμοποιούνται σε τηλεοπτικούς δέκτες οι προβλεπόμενες στο άρθρο 4 παράγραφος 1 της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου (3) ουσίες κάδμιο, μόλυβδος, υδράργυρος, εξασθενές χρώμιο και επιβραδυντικά φλόγας με πολυβρωμοδιφαινύλια (PBB) ή πολυβρωμοδιφαινυλαιθέρες (PBDE), εκτός εάν οι εφαρμογές αυτών των ουσιών περιλαμβάνονται στο παράρτημα της οδηγίας αυτής ως εξαιρούμενες από τις απαιτήσεις του άρθρου 4 παράγραφος 1 ή εάν οι ανώτατες τιμές συγκέντρωσής τους είναι ίσες ή χαμηλότερες από τα κατώφλια που προβλέπονται στο ίδιο παράρτημα. Όσον αφορά το παράρτημα, η ανώτατη τιμή συγκέντρωσης PBB και PBDE είναι < 0,1 %.
               
            
                  β)
               
               
                  Τα πλαστικά μέρη δεν περιέχουν επιβραδυντικά φλόγας ή παρασκευάσματα με ουσίες που, κατά τον χρόνο της αίτησης, χαρακτηρίζονται ή είναι δυνατόν να χαρακτηριστούν με οποιαδήποτε από τις ακόλουθες φράσεις κινδύνου ή συνδυασμό τους:
                  
                              —
                           
                           
                              R40 (ύποπτο καρκινογένεσης),
                           
                        
                              —
                           
                           
                              R45 (μπορεί να προκαλέσει καρκίνο),
                           
                        
                              —
                           
                           
                              R46 (μπορεί να προκαλέσει κληρονομικές γενετικές βλάβες),
                           
                        
                              —
                           
                           
                              R50 (πολύ τοξικό για τους υδρόβιους οργανισμούς),
                           
                        
                              —
                           
                           
                              R51 (τοξικό για τους υδρόβιους οργανισμούς),
                           
                        
                              —
                           
                           
                              R52 (επιβλαβές για τους υδρόβιους οργανισμούς),
                           
                        
                              —
                           
                           
                              R53 (μπορεί να προκαλέσει μακροχρόνιες δυσμενείς επιπτώσεις στο υδάτινο περιβάλλον),
                           
                        
                              —
                           
                           
                              R60 (μπορεί να εξασθενίσει τη γονιμότητα),
                           
                        
                              —
                           
                           
                              R61 (μπορεί να βλάψει το έμβρυο κατά τη διάρκεια της κύησης),
                           
                        
                              —
                           
                           
                              R62 (πιθανός κίνδυνος για εξασθένηση της γονιμότητας),
                           
                        
                              —
                           
                           
                              R63 (πιθανός κίνδυνος δυσμενών επιδράσεων στο έμβρυο κατά τη διάρκεια της κύησης),
                           
                        όπως ορίζονται στην οδηγία 2006/121/ΕΚ. Η απαίτηση αυτή δεν εφαρμόζεται στα δραστικά επιβραδυντικά φλόγας, δηλαδή εκείνα των οποίων οι ιδιότητες μεταβάλλονται κατά τη χρήση (δηλαδή που δεν περιέχονται στο τελικό προϊόν σε συγκέντρωση > 0,1 %), έτσι ώστε δεν ισχύουν πλέον οι παραπάνω αναφερόμενες φράσεις κινδύνου.
               
            
         Εκτίμηση και εξακρίβωση: Στον αρμόδιο φορέα απονομής του οικολογικού σήματος υποβάλλεται πιστοποιητικό, υπογεγραμμένο από τον κατασκευαστή του τηλεοπτικού δέκτη, όπου δηλώνεται η συμμόρφωση με αυτές τις απαιτήσεις. Στον αρμόδιο φορέα απονομής του οικολογικού σήματος κατατίθεται επίσης δήλωση συμμόρφωσης, υπογεγραμμένη από τους προμηθευτές πλαστικών μερών και επιβραδυντικών φλόγας, καθώς και αντίγραφα των σχετικών δελτίων δεδομένων ασφάλειας σχετικά με τα υλικά και τις ουσίες. Πρέπει να αναφέρονται επακριβώς όλα τα χρησιμοποιούμενα επιβραδυντικά φλόγας.
      6.   Οδηγίες χρήσης
      Ο τηλεοπτικός δέκτης πωλείται συνοδευόμενος από οδηγίες χρήσης, όπου μεταξύ άλλων παρέχονται υποδείξεις σχετικά με την περιβαλλοντικώς ορθή χρήση του. Οι πληροφορίες βρίσκονται συγκεντρωμένες σε ενότητα των οδηγιών χρήσης που να είναι εύκολο να εντοπιστεί, καθώς και στον ιστότοπο του κατασκευαστή. Στις πληροφορίες περιλαμβάνονται συγκεκριμένα:
      
                  α)
               
               
                  η κατανάλωση ρεύματος από τον τηλεοπτικό δέκτη στις διάφορες καταστάσεις: εντός λειτουργίας, εκτός λειτουργίας, παθητική κατάσταση αναμονής, συμπεριλαμβανομένων πληροφοριών σχετικά με τις εξοικονομήσεις ενέργειας στις διάφορες καταστάσεις·
               
            
                  β)
               
               
                  η μέση ετήσια κατανάλωση ενέργειας του τηλεοπτικού δέκτη, εκφρασμένη σε kWh και υπολογιζόμενη με βάση την ενέργεια που καταναλώνεται σε κατάσταση λειτουργίας, για τετράωρη λειτουργία ανά ημέρα επί 365 ημέρες ανά έτος·
               
            
                  γ)
               
               
                  πληροφόρηση ότι ενεργειακή απόδοση ελαττώνει την ενεργειακή κατανάλωση και, με τον τρόπο αυτό, μειώνει τον λογαριασμό ηλεκτρικού ρεύματος·
               
            
                  δ)
               
               
                  οι ακόλουθες υποδείξεις σχετικά με τον τρόπο μείωσης της κατανάλωσης ρεύματος όταν δεν χρησιμοποιείται ο τηλεοπτικός δέκτης:
                  
                              —
                           
                           
                              η διακοπή της τροφοδοσίας του τηλεοπτικού δέκτη από το ηλεκτρικό δίκτυο ή η αποσύνδεση του ρευματολήπτη από το ρευματοδότη μηδενίζει την κατανάλωση ενέργειας σε όλους τους τηλεοπτικούς δέκτες και συνιστάται όταν ο τηλεοπτικός δέκτης δεν χρησιμοποιείται για μακρύ χρονικό διάστημα, π.χ. την περίοδο διακοπών,
                           
                        
                              —
                           
                           
                              η χρησιμοποίηση του διακόπτη ισχύος (εφόσον υπάρχει) σχεδόν μηδενίζει την κατανάλωση ενέργειας,
                           
                        
                              —
                           
                           
                              η θέση του τηλεοπτικού δέκτη σε κατάσταση αναμονής μειώνει την ενεργειακή κατανάλωση χωρίς ωστόσο να τη μηδενίζει,
                           
                        
                              —
                           
                           
                              η μείωση της λαμπρότητας της οθόνης επιφέρει μείωση της κατανάλωσης ενέργειας·
                           
                        
            
                  ε)
               
               
                  η θέση του διακόπτη ισχύος (εφόσον υπάρχει)·
               
            
                  στ)
               
               
                  πληροφορίες σχετικά με το ποιος διαθέτει τα προσόντα για την επιδιόρθωση τηλεοπτικών δεκτών, συμπεριλαμβανομένων των στοιχείων του·
               
            
                  ζ)
               
               
                  οδηγίες για την ορθή διάθεση των τηλεοπτικών δεκτών μετά το τέλος του κύκλου ζωής τους, σε δημοτικές εγκαταστάσεις ή μέσω συστημάτων επιστροφής τους στους λιανοπωλητές, κατά περίπτωση, σύμφωνα με την οδηγία 2002/96/ΕΚ του Ευρωπαϊκού Κοινοβουλίου και του Συμβουλίου (4)·
               
            
                  η)
               
               
                  πληροφόρηση ότι στο προϊόν έχει απονεμηθεί το λουλούδι (οικολογικό σήμα της ΕΕ), συνοδευόμενη από σύντομη εξήγηση του τι σημαίνει αυτό, καθώς και από παραπομπή στον ιστότοπο http://www.ecolabel.eu, όπου παρέχονται περισσότερες πληροφορίες σχετικά με το οικολογικό σήμα.
               
            
         Εκτίμηση και εξακρίβωση: Ο αιτών δηλώνει τη συμμόρφωση του προϊόντος με αυτές τις απαιτήσεις και καταθέτει αντίγραφο των οδηγιών χρήσης στον αρμόδιο φορέα που αξιολογεί την αίτηση.
      7.   Πληροφορίες που εμφαίνονται στο οικολογικό σήμα
      Το τετραγωνίδιο 2 του οικολογικού σήματος περιέχει το ακόλουθο κείμενο:
      
                  —
               
               
                  υψηλή ενεργειακή απόδοση,
               
            
                  —
               
               
                  μειωμένες εκπομπές CO2,
               
            
                  —
               
               
                  εύκολη επιδιόρθωση και ανακύκλωση.
               
            
         Εκτίμηση και εξακρίβωση: Ο αιτών δηλώνει στον αρμόδιο φορέα απονομής του σήματος τη συμμόρφωση του προϊόντος με αυτή την απαίτηση και καταθέτει αντίγραφο του οικολογικού σήματος όπως εμφανίζεται στη συσκευασία ή/και στο προϊόν ή/και στη συνοδευτική τεκμηρίωση.
      
         (1)  Επιφάνεια της οθόνης: Η επιφάνεια της οθόνης σε dm2. Ισούται με [screen size × screen size × 0,480 για συνήθη οθόνη (λόγος 4:3) και με [screen size × screen size × 0,427] για ευρεία οθόνη (λόγος 16:9).
      
         (2)  ΕΕ L 396 της 30.12.2006, σ. 854· διορθώθηκε στην ΕΕ L 136 της 29.5.2007, σ. 281.
      
         (3)  ΕΕ L 37 της 13.2.2003, σ. 19.
      
         (4)  ΕΕ L 37 της 13.2.2003, σ. 24.